钦定古今图书集成/理学汇编/文学典/第105卷 > 王讽
## 钦定古今图书集成/理学汇编/文学典/第105卷 > 王讽

按《祁门县志》：“讽，字大忠，年十二，日记数千言，更端问
难，尝屈其师。比长，受学糵庵，见大意，尝净一室，博览
根极，不设枕席者二年。糵庵顾谓王生可任重道远
也。嘉靖辛卯，应南畿试，闻糵庵病，亟归，就卧所扶掖，
视汤药，数月不懈。及没，悲痛哀号，不啻其子师母惸
窘，时时馈遗，及自为师，亦甚严整。有邻舍扮杂剧五”
昼夜，诸生无敢一窥户视。尝养病江村，作《江村志》，洒
洒数千言，大都务豪举，佚宕不拘。丁酉秋，举南畿第
一，谒甘泉湛公，公问试题“《集义》养气节度何谓？”讽曰：
“此正修炼家所云火候也。”公抚手叹已而归。乃为其
师谋葬事，竖墓道，祀师乡贤。辛丑上春官不第，遂绝
意仕进。尤令公尝造其庐，劝之不可，乃大新东山书
院，延讽为院长，选胶彦谢应秀、方永宾数十辈，为具
贽授餐，从门下讲学。尝著《宋朱一录》。陶郡公、钱令公
寻以讽长才，不宜散废具币驷，亲为劝驾，乃出就秀
水教谕。其清才峻度，终不肯贬损，寻请告归。养斋严
公为冢宰，疏荐讽“口腹不充，藜藿乞食，岂作陶诗；妻
子不厌，糟糠乞米，曾无颜帖。”圣世名儒，才堪大任。以
国子博士起讽，不赴。坐陞南京大理寺评事，又不赴。
卒年六十有五。所著有《三立斋集》《秀水集》。